觀打魚歌
作者：杜甫
朝代：唐

paragraphs: 緜州江水之東津，魴魚鱍鱍色勝銀。
漁人漾舟沈大網，截江一擁數百鱗。
衆魚常才盡却棄，赤鯉騰出如有神。
潛龍無聲老蛟怒，回風颯颯吹沙塵。
饔子左右揮雙刀，膾飛金盤白雪高。
徐州禿尾不足憶，漢陰槎頭遠遁逃。
魴魚肥美知第一，既飽歡娛亦蕭瑟。
君不朝來割素鬐，咫尺波濤永相失。